A 2014. évben első alkalommal vett részt Agyagosszergény a „72 óra kompromisszum nélkül” programsorozatban. Az október 11-i, szombat délelőtti programokat a Szent László Plébánia, a Közi Horváth József Népfőiskola és a Fidesz-KDNP helyi csoportja szervezte. 9 órakor Szarka Gábor atya megnyitó gondolataival és közös imával indult el a közel 100 résztvevő, hogy a szervezők által megjelölt feladatokat – ahogy a program elnevezésében is szerepel – kompromisszumok nélkül elvégezzék. A példátlan összefogásnak köszönhetően szinte megszépült a Szent László Templom környéke. A fiatalabbak biciklitárolókat festettek, az asszonyok a Templom teret szépítették és rakták rendben a temetőben a gondozatlan sírokat, a férfiak pedig a templom toronyban szükséges munkálatok végezték el, illetve megkezdődött a faluba bevezető út menti szakrális emlékmű rendbetétele is. Közeledve a program végéhez, pedig egyként ragadott mindenki ecsetet, hogy a temető kerítése is méltó felújításban részesüljön. A délelőtt első felében aktívan részt vett a sírok gondozásában Gyopáros Alpár, a térség országgyűlési képviselője is. A napsütéses időnek és dolgos kezeknek hála a kitűzött feladatokat maradéktalanul sikerült végrehajtani. A jó hangulat fokozásáról a szervezők gondoskodtak, köszönetképpen egy tál gulyáslevesre megvendégelve a résztvevőket.